Lyngbys forårspremiere mod Brøndby er ifølge Ekstra Bladet truet af manglende varme i banen og manglende penge til at leje sig ind på et alternativt stadion, skriver Ekstra Bladet.

Lyngby kæmper for livet økonomisk i disse dage, og klubejer Torben Jensen har bedt om ekstra tid i forhold til at forhandle med klubbens bejlere.

Men uanset om det lykkes eller ej er søndagens premiere mod Brøndby i fare, skriver Ekstra Bladet nu.

Således har Lyngby ingen varme i banen grundet de økonomiske problemer, og det nuværende frostvejr kan blive et problem i forhold til at få kampen afviklet på Lyngby Stadion.

Klubben har desuden ikke penge til at leje sig ind på et alternativt stadion, og selv hvis Lyngby Stadion skulle blive klar, mangler der desuden penge til at betale sikkerhedspersonalet til opgøret mod Brøndby, der forventes at komme med mange fans, skriver Ekstra Bladet.

Lyngby har ikke ønsket at kommentere på Ekstra Bladets historie.

Støt Lyngby Boldklub - forudbestil din 100-års jubilæumstrøje